
LUANA DAROSA

Diagnose: Kjærlighet


Luana DaRosa, som opprinnelig er fra Brasil, har bodd rundt om på ulike kontinenter, men hennes absolutte favorittsted er romantiske og tropiske Latin-Amerika. Når hun ikke skriver på en av bøkene sine, eller leser om kjærlighet, spiller hun krokett, handler strikkegarn hun ikke trenger eller jakter på hybelkaniner hjemme i huset sitt. Hun og partneren hennes bor i en hyggelig by sør i England.


Til Velo. Jeg elsker deg.

Da Yara trådte over terskelen til sykehuset, kjente hun på følelser hun ikke hadde hatt på det som føltes som en evighet – nerver. Yara var nervøs.

Salvador.

Hjertet slo hardt da hun tenkte på mannen hun ikke hadde sett på tretti år. En gang hadde de vært uatskillelige – nå visste hun ikke engang hvordan han så ut eller hva som hadde skjedd på de tre tiårene siden hun forlot Brasília. Det var en ren tilfeldighet at hun visste at han jobbet på Centro Médico Juliana Amala, sykehuset som hadde hyret henne som konsulent i en vanskelig sak.

Salvador Martins.

Yara flyttet på seg i stolen hun satt i, og grep vannglasset de hadde satt foran henne, men uten å ta en slurk. Fingrene strøk langs kondensen på utsiden av glasset, før hun satte det raskt ned igjen.

Hva i all verden var i veien med henne? Yara hadde brukt årene etter at hun ble lege til å gjøre seg bemerket som en fremragende allmennkirurg og en skarpsindig diagnostiker som andre leger henvendte seg til når de slet med diagnostiseringen av en pasient.

Yara var på Juliana Amala fordi hun skulle hjelpe et legeteam med å finne ut hva som feilte pasienten deres. Hun burde ikke være nervøs – det ville hun heller ikke vært, hadde det ikke vært for Salvador og de gamle følelsene han vekket til live. Hadde han  skjønt at det var hun som kom for å snakke om saken? Var han like nervøs for å se henne som hun var for å se ham?

Med tanke på hvordan hun hadde forlatt ham, tvilte hun på det. Vennskapet deres hadde utviklet seg til noe mer seriøst da hun begynte på medisinstudiet i Porto Alegre, langt sør for hjembyen Brasília. I tenårene hadde foreldrene hennes uttrykt misnøye overfor flere av vennene hennes. Når det gjaldt Salvador, hadde de ikke lagt fingrene imellom. Som deres eldste datter var det forventet at hun inngikk ekteskap med en mann fra en god familie som ville være Lopes-navnet verdig. En som Lawrence Silvia – sønnen til venner av familien og nå hennes eksmann.

De hadde begynt å legge press på henne, og brukte det eneste kortet de visste at hun ikke kunne si nei til – skolepengene til medisinstudiet. Uten deres økonomiske hjelp ville legedrømmen ha tatt slutt der og da, sammen med den anerkjennelsen hun så desperat ønsket seg fra foreldrene.

Og hvorfor? Etter at Yara hadde forlatt barndomshjemmet for godt, hadde ingen av dem brydd seg nevneverdig om hva som foregikk i livet hennes. Var deres eneste motivasjon å presse henne så hardt i én retning, slik at de kunne skryte av det til vennene sine?

Da søsteren Bianca var gammel nok til å velge sin egen vei, hadde deres merkelige besettelse av status endret seg. Eller hadde de vært mildere mot henne fordi hun var et overraskelsesbarn?

Yara visste ikke, og hun brydde seg ikke nok til å finne ut av det. Selv om minnet fortsatt brant i brystet, hadde hun innsett at hun måtte forsone seg med det.

Døren gikk opp og trakk henne ut av de smertefulle minnene, og en mann hun hadde møtt i flere videosamtaler kom inn med en bærbar datamaskin under armen. Han stanset foran henne og strakte ut hånden.

Yara reiste seg og grep hånden hans.

«Hei, doktor Sakamoto, det er en glede å møte deg personlig», hilste hun på sykehusets overlege.

«I like måte, doktor Silvia. Jeg er glad for å ha deg her. Teamet og jeg gleder oss til å komme i gang», svarte han og ga henne den bærbare datamaskinen. «Dette er alle pasientskannene, journalene, undersøkelsene og testresultatene vi har på Mr. Orlay. Hele teamet er i beredskap. Hvis du har noen spørsmål, er det bare å ringe dem.»

Han nikket mot skrivebordet. «Vi har gjort om dette lille konferanserommet til kontoret ditt så lenge du er her.»

Yara smilte. «Takk skal du ha.» Hun nikket mens hun så seg rundt. Med litt flaks kom hun ikke til å tilbringe for mye tid i dette rommet, men heller snakke med de ulike legene om deres teorier om pasienten.

Da hun forberedte seg på å komme til Brasília, hadde hun bedt om daglige oppdateringer om pasienten. Det siste tilfellet hennes var avsluttet for nesten to dager siden, men å fly fra Singapore betydde at Yara måtte velge mellom å sove eller lese seg opp på saken – og hun kunne aldri sove når hun visste at det ville gjøre henne uforberedt.

Orlay hadde kommet på sykehuset etter en hjerteoperasjon han aldri hadde kommet seg helt etter. Av informasjonsmaterialet kunne hun se at teamet her allerede hadde gjennomgått en del nevrologiske tester, og at de hadde fått en rekke ulike resultater som ikke ga mening for dem.

«Jeg vil gjerne se pasienten før jeg ser på journalen hans. Jeg må gjøre min egen undersøkelse, slik at jeg kan sjekke om det finnes unøyaktigheter eller potensielt feilaktige konklusjoner.» Det var som regel her hun merket en viss motstand fra legene hun jobbet med. Det var ingen som likte at en utenforstående kom og fortalte dem at de tok feil – selv om hun ikke ville ha vært her hvis de ikke hadde gjort det.

Doktor Sakamoto tok imidlertid kommentaren uten å blunke, og førte henne ut av kontoret og nedover korridoren, der de stoppet opp foran en lukket dør. «Vi valgte dette konferanserommet på grunn av nærheten til pasientrommet», sa han.

De befant seg i det Yara antok var et mer tilbaketrukket område. Både gulv og vegger var malt i lyse, behagelige farger. Alt var velstelt og pent. Hvis hun skulle gjette, ville hun si at sykehuset ikke var mer enn fem år gammelt.

Overlegen banket på, åpnet døren og førte henne inn på pasientrommet.

En mann i sekstiårene lå i sengen foran henne, og de tunge posene under øynene og den grålige hudfargen vitnet om hvor belastende denne mystiske sykdommen var for ham.

«Bom dia, senhor. Jeg er doktor Silvia, og jeg er her for å hjelpe teamet med å stille diagnosen din. Er det greit at jeg undersøker deg?»

«Sim.» Stemmen var raspete, utvilsomt på grunn av pusteslangen de hadde satt på ham mens han kom seg etter operasjonen.

Yara snudde seg mot pasienten og grep stetoskopet. Ifølge informasjonen hun hadde fått, hadde Orlay lidd av en uforklarlig og tiltagende svakhet helt siden han våknet etter operasjonen.

Var det noe i tiden fra operasjonen og til nå som hadde satt ham i en slik tilstand? Medisinene de hadde gitt ham som forebyggende behandling? Eller var det en ukjent sykdom som ikke lot seg påvirke av noen behandling? Noe som ikke var relatert til hans tidligere svekkede hjerteklaff?

Yara noterte seg mentalt at hun skulle sjekke listen over medisinene han tok. Så tok hun en liten lommelykt opp av lommen og testet pupillreaksjonen hans – normal. Ingen tegn til nevrologiske skader.

«Takk, Mr. Orlay. Jeg håper å komme til bunns i dette. Jeg kommer snart tilbake for å diskutere hva vi skal gjøre videre.»

Dette var mye bedre. I det øyeblikket overlegen hadde kommet inn med pasientjournalen, hadde Yara følt at hun igjen hadde kontroll. Diagnostisering av pasienter – det var det hun trengte å konsentrere seg om. Ikke ungdomskjæresten og hvordan gjenforeningen deres ville bli.

Hun hadde uansett ikke tid til å ta igjen det tapte, men først og fremst konsentrere seg om å løse dette medisinske mysteriet, og så skulle hun legge hjembyen bak seg igjen.

Salvador lukket øynene et øyeblikk og sukket dypt. Foran ham lå skanningene av Henrique Orlay, en pasient som led av en merkelig postoperativ bivirkning som ingen fant ut av.

Situasjonen var blitt så alvorlig at Sakamoto hadde hentet inn en berømt konsulent for å gi dem råd i denne saken. Kollegaene som jobbet med pasienten sammen med ham mente at de skulle klare seg på egen hånd, men Salvador brydde seg lite om det.

Det eneste han ønsket, var å gjøre en god jobb – for sin egen skyld og for nevøens skyld, som nylig hadde flyttet inn hos ham på heltid. Han hadde allerede en tøff arbeidshverdag, og med en kritisk pasient ble det bare verre. Siden det var han som hadde hatt pasienten helt fra begynnelsen, var han den radiologen som var mest involvert i saken. Andre i teamet kunne kjøre skanningene, men det var han som studerte dem i detalj. Hvis noen kunne oppdage noe, var det ham.

Telefonen hans blinket, og han så på den og leste påminnelsen han hadde satt opp for seg selv. Overlege Sakamoto ville ha en oppdatert MR-undersøkelse, men da Salvador kom til pasientrommet tidligere, sov mannen fortsatt. Nå hadde turnuslegene og medisinstudentene gått runden sin, og han kunne transportere pasienten.

Da han kom til pasientrommet, sto døren på gløtt, og han fikk øye på Sakamoto, sammen med en annen person som måtte være den rådgivende legen som skulle hjelpe dem med å finne ut av saken.

Salvador stanset i døråpningen, og blikket hans ble fanget av kvinnen. Hun var ikke iført noe spesielt – en mørkeblå bluse og et blyantskjørt – men reaksjonen hans var like umiddelbar som den var uventet. Øynene hans fulgte den myke kurven på halsen hennes mens hun lente seg fremover for å lytte til pasientens hjerteslag. Litt av det mørkebrune håret hadde glidd ut av båndet som holdt resten av lokkene i en knute i nakken.

Leppene hennes var trukket litt ned – på grunn av situasjonen med pasienten, eller var det noe annet som gjorde henne misfornøyd? Uansett hva det var, dvelte Salvadors blikk ved dem, de antydet en uendelig mykhet og … og hva?

Han blunket, prøvde å kvitte seg med den plutselige fantasien som kom over ham, og tvang oppmerksomheten tilbake til rommet. Hva var det hun het igjen? Salvador hadde fått nyheten om at legen hadde sluttet seg til dem for et par dager siden.

Han husket ikke etternavnet hennes, men han visste hva hun het til fornavn, for det navnet var permanent innprentet i en skjult del av sjelen hans. Yara.

Selv etter alle disse årene var tanken på ungdomskjæresten hans forbundet med en merkelig følelse av melankoli – som om han hadde mistet en del av seg selv da hun forlot byen og ham og tok farvel for siste gang uten at han visste at det var et endelig farvel. Forvirringen og smerten hadde blitt mindre i løpet av de tre tiårene som hadde gått, men han bar fortsatt på rester av tiden de hadde hatt sammen. Eller rettere sagt, sviket han hadde opplevd, hadde lært ham aldri å senke vaktholdet overfor noen. Uansett hvor godt han trodde han kjente noen, måtte han huske at folk forandret seg. De gjorde det som var best for dem selv og ingen andre.

Akkurat som Yara hadde gjort. Noe han faktisk sto i takknemlighetsgjeld til henne for. Hvis hun ikke hadde kuttet ham ut av livet sitt på den måten hun gjorde, ville han fortsatt ha levd i den tro at han var verdig mer enn det livet for øyeblikket hadde å tilby. Takket være henne hadde Salvador vært i stand til å holde sine forhold uformelle og aldri la noen bli for knyttet til ham.

Den siste eksen hans, Edinho, hadde vært nær ved å bryte gjennom det tunge forsvarsverket han hadde bygget rundt hjertet sitt. Men selv han hadde mislyktes når det gjaldt den ultimate testen – Salvadors plikt overfor nevøen. Å holde Felix trygg og ute av trøbbel var det eneste kallet som fikk Salvador til å føle seg verdig sin plass i samfunnet.

«Ah, Martins, så fint du kom, la meg få presentere deg for doktor Silvia.» Sakamoto hadde fått øye på ham.

Salvadors blikk gled tilbake til doktor Silvia, som fortsatt var vendt mot pasienten, og han så forvirret på hvordan hele kroppsholdningen hennes stivnet.

Overraskelse? Hadde hun ikke forventet å møte legene i teamet sitt?

«Hyggelig å treffe deg, doktor Silvia. Jeg er Salvador Martins, radiologen til pasienten.» Han gikk frem for å strekke ut hånden, men stoppet opp da en velkjent følelse drev over ham.

Doktor Silvia nølte et øyeblikk, og da hun endelig snudde seg, kom spøkelset av noe eldgammelt farende mot ham, en følelse av fortrolighet. Det føltes som om en forbindelse falt på plass igjen – tilbake der den hørte hjemme – og bare kraften av det presset luften ut av lungene hans.

Hun så på ham med store, lysebrune øyne.

«Yara?» Han tvang navnet over leppene og ba om at han kanskje tok feil. Eller at han kanskje hadde rett. Følelsene virvlet rundt i brystet hans, og han visste ikke hva han ville føle.

Kvinnen foran ham nikket, som om hun forsto at han trengte et tegn på at hun virkelig var henne.

«Hei, Salvador.»

«Dere to kjenner hverandre allerede?» Overlege Sakamoto så på ham med et litt såret uttrykk, som om han var sint for at han ikke hadde fortalt ham det.

«Jeg visste ikke at du var doktor Silvia», sa han og kjempet seg gjennom tåken som hadde lagt seg over hjernen hans. «Du har skiftet navn.»

Et forpint uttrykk gled over ansiktet hennes, noe smertefullt hun raskt skjøv bort. «Folk har en tendens til å gjøre det når de gifter seg.»

«Det gjør de. Men du sa at du ikke ville …» Ordene kom ut av munnen hans før Salvador i det hele tatt forsto hvor de kom fra. Samtalen han husket, hadde funnet sted da de var tenåringer, en ytring som var lite verdt for deres voksne jeg.

Det var bare Yara som hadde vært så bestemt på det. Familienavnet hennes hadde vært en del av henne. Lopes. Det var rart å tro at hun hadde ombestemt seg. Men kvinnen foran ham var heller ikke den jenta han kjente fra før.

Yara åpnet munnen for å svare, men svaret kom ikke, for hjernen hennes hadde blitt renset for alle tanker i det øyeblikket øynene hennes møtte Salvadors.

Og i alle de årene hun hadde tenkt på hvordan gjenforeningen deres ville bli, hadde hun aldri trodd at det skulle bli de ordene han slynget mot henne.

Hva skulle hun si til det? At foreldrene hennes hadde ment at han var under hennes verdighet, så de presset henne til å gifte seg med en annen mann? En mann som hadde fjernet all mening fra navnet Yara Lopes til et punkt der hun ikke visste om kvinnen fortsatt eksisterte.

Ingen visste om skilsmissen eller hvor knust hun var etter den. Hun hadde i hvert fall ikke tenkt å bryte tausheten for Salvadors skyld. Det var mange ting hun skyldte ham, men den delen av historien hennes var ikke en av dem. Det som hadde skjedd med Lawrence, var en av grunnene til at hun hadde unngått å komme tilbake til Brasil og i stedet valgt å reise verden rundt og gjøre karriere. Ingen kunne stille spørsmål hvis hun aldri tilbrakte mer enn en uke på ett sted, og hun kunne holde hemmeligheten sin for seg selv litt lenger.

Hvordan kunne hun innrømme at foreldrene hadde utøvd så stor makt over henne og truet fremtiden og drømmen hennes hvis hun ikke gjorde som de ba om? Hun hadde trodd at de ville hennes beste, til tross for at de nedlot seg til å tvinge henne. Og i stedet for å kjempe for Salvador, mannen hennes yngre jeg hadde trodd kunne være den eneste ene, ga hun etter for presset, redd for å miste plassen sin på universitetet i Rio Grande do Sul hvis hun ikke gjorde som foreldrene ville.

«Jeg er opprinnelig fra Brasília», sa hun til Sakamoto, som sendte dem forvirrede blikk. «Vi gikk på skole sammen.»

Han nikket, tilsynelatende fornøyd med forklaringen hennes, og vendte oppmerksomheten mot Salvador.

«I så fall regner jeg med at du tar deg tid til å gjøre den gamle vennen din kjent med sykehuset. Presentere henne for alle i teamet?»

Salvador nikket, så stiv av overraskelse at han så nesten truende ut der han ruvet over den allerede høye doktor Sakamoto, som nikket til dem og gikk.

Stillheten fylte rommet, bare avbrutt av den myke surringen og pipingen fra monitoren som Orlay var koblet til. Det var så mye hun hadde lyst til å si, men ingen av ordene formet seg i hodet hennes.

«Kan vi ta en prat utenfor?» En annen setting var definitivt det første steget.

Salvador kastet et kort blikk på henne før han gikk bort til pasienten. «Henrique, jeg er redd vi må ta deg med til MR-undersøkelsen en gang til.»

Mr. Orlay nikket med et sukk. Yara håpet at hun ikke måtte legge til for mange prosedyrer før hun fant ut hva som plaget ham.

Salvador hadde også merket at mannen var urolig, for han trakk frem en krakk, slik at de kunne være i øyehøyde med hverandre. «Jeg har gode nyheter til deg, Henry. Vi har fløyet inn en fantastisk lege for å behandle deg. Hvis det er noen som kan finne ut hva som foregår, er det henne. Du må bare holde ut litt til.»

Yara var ikke sikker på om Orlay hadde fått tilbake litt farge i ansiktet, eller om hun bare innbilte seg det, men hun ble overrasket da han klarte å smile til Salvador.

«Jeg sprøyter inn kontrastmiddelet nå, og så tar vi deg ned til skanningen.» Salvador reiste seg og injiserte kontrastmiddelet gjennom kanylen i hånden. «La meg sørge for at du blir flyttet, så ses vi om et øyeblikk.»

Yara fikk en varm følelse i kroppen. Hun var glad for å se at årene ikke hadde forandret ham. Han hadde alltid vært et omsorgsfullt menneske som tok vare på de svakere rundt seg og hjalp dem til å stå sterkt. Det var det som en gang hadde drevet henne til å strebe etter å bli bedre.

Hun stivnet da Salvador passerte henne med et knapt blikk og gikk ut av rommet og nedover korridoren til sykepleierstasjonen, der han bestilte MR-skanning til Orlay.

«Salvador», sa hun da hun tok ham igjen, og han snudde seg mot henne med øyne fylt av en urgammel smerte hun ikke hadde forventet.

«Jeg kan ikke snakke nå, Yara, og jeg er ikke engang sikker på om jeg vil», sa han da sykepleieren hadde gått.

«Jeg trenger bare ett minutt. På godt og vondt skal vi jobbe sammen om dette de neste dagene. Så jeg vil bruke et øyeblikk til å rense luften. Jeg vet at ingenting jeg kan si gjør noen forskjell, men gi meg i det minste sjansen til å …»

Hun ville ikke fornærme ham med tomme unnskyldninger som ville lyde hule etter flere tiår.

Salvador så taust på henne, og for hvert sekund som gikk ble knuten i magen hennes strammere.

Det var ikke slik hun hadde forestilt seg at dette skulle gå. Jo da, hun visste at han kom til å bli sint. Det hadde han all rett til. Men siden hun kjente den snille sjelen bak det barske ytre, hadde hun også trodd at han ville gi henne en sjanse til å si det hun hadde å si. Hvis han til slutt bestemte seg for at såret var for dypt, ville Yara la det ligge og samarbeide med ham på en profesjonell måte.

Men mens hun så Salvador stille ta avgjørelsen om hvorvidt han ville høre på henne eller ikke, innså hun at hun ønsket å forsones med ham. Vennskapet deres hadde betydd så mye for henne, og hadde det ikke vært for foreldrenes press, kunne den gryende romansen ha blitt til noe mer. Hjertet hennes hadde ropt etter ham selv da hun bestemte seg for å dra, og valgte drømmen om å bli lege fremfor forholdet deres – akkurat som foreldrene hadde ønsket.

«Jeg orker ikke dette akkurat nå, Yara», sa Salvador til slutt, og ordene sved.  Skuffelsen var overveldende.

Blikket hans flakket over skulderen hennes, og hun fulgte det og så at noen fra legeteamet trillet Orlay nedover korridoren.

«Det trenger ikke være så mye. Bare en kopp kaffe. Vi kommer til å jobbe sammen om dette, uansett hva vi synes om hverandre, så jeg må vite at det ikke blir noen problemer.»

Hun var tross alt den ledende legen i denne saken, og det var hold i resonnementet hennes. De skulle jobbe sammen, og spenningen mellom dem ville ikke hjelpe i behandlingen av pasienten.

«Gi meg ett minutt av tiden din, Salvador», sa hun da blikket hans falt tilbake på henne.

Kjeven hans strammet seg. «Jeg trengs til skanningen.»

 Salvador visste nøyaktig hvem han kunne skylde på for at sykehusets atmosfære føltes annerledes. Selv om det alltid var travelt og hektisk på avdelingen, var dette stedet han kunne føle at han hadde kontroll og fred med seg selv. Her var han herre over sin egen skjebne og jobbet sammen med leger som var like dedikerte som ham selv.

Det var her han kunne gjøre mest nytte for seg – bortsett fra det å ta seg av nevøen og gi ham det livet han fortjente. Et liv Salvador hadde måttet bygge opp selv. Foreldrene hadde sviktet både ham og broren med sine problematiske livsvalg, og de trakk Felipe med seg i fallet. Salvador visste ikke hvordan han hadde klart seg uten varige mén.

Yara. Minner om henne dukket uoppfordret opp i tankene hans. Hun hadde ofte invitert ham hjem til seg etter skoletid og latt ham overnatte når hun merket at noe var galt. Det var på den tiden foreldrene hans kranglet om gjeld og penger, og raseriet deres var så ukontrollerbart at barna deres ofte ble skadelidende.

Og hun hadde aldri bedt om en forklaring på det som skjedde, men bare tatt ham inn i hjemmet og hjertet sitt uten den fordømmelsen han opplevde fra andre mennesker med hennes bakgrunn – i hvert fall trodde han det, helt til hun forlot ham uten et eneste ord. Han hadde brukt så mange år på å lure på hvorfor, ute av stand til å gå videre etter den intense hjertesorgen. Romansen deres hadde så vidt begynt da hun dro for å studere medisin, men sinnet og smerten hadde vært nok til å holde ham unna noe seriøst i årene etter det. Hvis han aldri mer ville føle slik han gjorde da Yara dro, ville livet hans bli mye enklere og fritt for smerte.

Til tross for sinnet, måtte han innrømme at hun hadde reddet livet hans uten at hun engang visste det. Hjemmet hennes hadde gitt ham den følelsesmessige avstanden han trengte for ikke å falle inn i det samme mønsteret som foreldrene hans, men likevel var det smerte som pumpet gjennom årene hans hver gang han fikk et minne om henne i hodet.

Eller var varmen han følte noe annet? Den siste resten av den døende gløden som hadde vært virvelvinden i det spirende forholdet deres? Nei, det kunne ikke være det.  Antallet kyss de hadde delt kunne telles på én hånd. Hennes brå handlinger hadde satt en stopper for mye annet, men de få ukene hadde vært nok til å få ham til å drømme om en fremtid.

Salvador skjøv det hele fra seg da en yngre radiolog kom inn med et nettbrett i hånden. «Her er bildene, doktor Martins», sa han.

Han tok imot nettbrettet og kastet et kort blikk på skanningene, før han slo det av og stakk det under armen. Etter Orlays skanning hadde Salvador fått ytterligere to forespørsler å håndtere. Det var de mer komplekse tilfellene, der de allerede hadde vært gjennom flere runder med ulike skanninger.

Radiologen hadde gitt ham et nytt tilfelle. Pasientens symptomer var usammenhengende, og ingen av dem pekte i en bestemt retning.

«Skal doktor Douglas ta imot pasienten nå?» spurte han håpefullt.

Men kollegaen ristet på hodet. «Han vil se henne etter neste konsultasjon.»

Salvador nikket og skjøv seg opp fra stolen. «Jeg ber sykepleierstasjonen om å tilkalle ham.»

Oversykepleieren informerte ham om at Douglas hadde øvelser sammen med medisinstudentene og kunne se på skanningene på ettermiddagen. Salvador kastet et blikk på telefonen.

En del av ham ønsket å være for opptatt til å imøtekomme Yaras ønske om et kort møte. Hun ville snakke om det som hadde skjedd mellom dem for mange år siden – en samtale han for lengst hadde mistet håpet om at noen gang ville finne sted. Han hadde blitt tvunget til å forsone seg med det, uten å vite hva som drev henne bort og hva som kunne ha blitt.

Ville de ha vært lykkelige? Han hadde ikke visst hvem han var da de møttes første gang, og først mye senere hadde han innsett at han var tiltrukket av både kvinner og menn. Hvordan ville hans seksuelle utforskning ha blitt hvis han hadde bundet seg til en kvinne i så ung alder?

Eller var dette bare beleilige unnskyldninger han klamret seg til fordi han ikke trodde at han kunne ha gjort en som Yara lykkelig? Når livet hans var preget av det kaoset som kriminalitet og fattigdom førte med seg for alle som kom i kontakt med det? Han husket både blikkene og hviskingen som fulgte ham mens de gikk rundt i nabolaget hennes.

Men Yara hadde rett. Enten de likte det eller ikke, måtte de nå jobbe sammen. Det betydde ingen distraksjoner eller spenninger som kunne føre til feil.

Med et sukk satte han kursen mot fløyen der Yara hadde kontoret sitt. I et innfall stoppet han da han passerte et av personalrommene og tok to pakker chips fra en automat, før han banket på døren til Yaras midlertidige kontor.

«Kom inn.».

Yara stirret på laptopen med sammenknepne øyne, mens fingrene på høyre hånd snurret rundt en penn. Notisblokken ved siden av henne var allerede fylt med små anmerkninger.

Et ufrivillig smil bredte seg i Salvadors ansikt. Han pleide å gjøre narr av henne fordi hun skrev med så liten håndskrift, noe som gjorde notatene hennes på skolen mye vanskeligere å lese – og hun hadde vært mye flittigere med notatene enn ham.

«Jeg ville tilbudt meg å gå gjennom pasientjournalene dine sammen med deg, men jeg glemte forstørrelsesglasset mitt hjemme», spøkte han før han klarte å stoppe seg selv.

Yara snudde hodet mot ham med store, overraskede øyne. Det var typisk henne å være i sin egen verden.

«Salvador … Hei.»

Hadde hun ventet på noen andre? Ubehaget i holdningen hennes var tydelig, og han kunne ikke klandre henne.

«Jeg har et øyeblikk, hvis du vil prate», tvang han seg til å si og lukket døren bak seg.

«Ja visst …» Hun nølte litt før hun sa: «Vær så god, sett deg.»

Han satte seg og ga henne en av chipspakkene. «Jeg tenkte at alle de tørre pasientjournalene kanskje hadde gitt deg litt dårlig appetitt.»

Yara så på posen. «Med ostesmak?»

«Liker du dem ikke lenger?» Salvador rynket pannen.

«Jo, selv om jeg vet at jeg ikke burde.» Hun smilte. «Jeg kan ikke tro at du fortsatt husker hvilken smak jeg liker.»

Salvador så på pakken. Han hadde ikke egentlig husket det, men da han sto foran automaten hadde hendene hans handlet før han i det hele tatt rakk å ta en bevisst beslutning.

«Hvordan går det med forskningen din?» Han visste ikke hva han skulle si om snacksen, så han byttet tema. Hvordan kunne han forklare at han husket noe slikt etter tre tiår?

«Bra, tror jeg. Et veldig interessant medisinsk puslespill. Hjerteoperasjonen hans har forrykket mange av diagnosene, og man leter etter en sammenheng der det ikke finnes en.» Hun stappet et chips i munnen og tygget et øyeblikk. Øynene hennes ble store da hun så på ham. «Hvordan kan disse greiene fortsatt smake likt?»

Han smilte, åpnet sin egen pakke og smakte på en av dem. Smaken av kunstig ost eksploderte i munnen hans. «Jeg skjønner ikke hvorfor du liker disse», mumlet han.

Yara lo, og lyden vekket minner fra en tid da de ikke hadde gjort annet enn å le sammen.

«Det er trøstemat. Det trenger ikke å smake godt», sa hun med et smil.

Blikket hans gled over ansiktet hennes. Hun hadde ikke forandret seg stort i årenes løp, og de lysebrune øynene lyste av nysgjerrigheten som alltid hadde bodd i dem. Sorgen og sinnet han trodde han hadde lagt bak seg for lenge siden, boblet opp til overflaten igjen.

«Er det skanningene med høy kontrast?» spurte Yara og nikket mot nettbrettet han hadde lagt på skrivebordet.

«Nei, dette er en annen pasient – hun kom først i morges, fra et annet sykehus.»

«Kan jeg få se dem?»  Han åpnet nettbrettet og hentet frem skanningene.

«Uforklarlig vekttap og tretthet førte henne hit etter at lokalsykehuset ikke fant ut av det.»  Salvador forklarte konteksten mens hun zoomer inn på bildene.

Yara la hodet på skrå mens hun snurret pennen mellom fingrene, som om det hjalp henne til å fokusere på det hun hadde foran seg. «Ah, interessant …».

Hun så på ham og ga ham nettbrettet tilbake. «Kan du vise meg pasientjournalen? Jeg må vite hva legene observerte utover det du nevnte.»

«Prøver du å stille en diagnose på pasienten?» Salvador hevet et øyenbryn mot henne. Han hadde allerede sett på bildene og lagt merke til betennelsen rundt aorta. Men kombinert med vekttapet og trettheten kunne det være så mangt.

Hun kunne vel ikke allerede ha diagnostisert henne bare ved å se på en skanning?

Han tok nettbrettet, hentet frem pasientjournalen og ga den tilbake til Yara. Øynene hennes flakket over de omfattende notatene fra pasientens første undersøkelse og overføringsdokumentene.

Yara forble stille mens hun leste. Helt til hun til slutt pustet ut: «Ah, hun har vaskulitt.»

«Kan du se det ut fra skanningene?» Salvador klarte ikke å holde vantroen ute av stemmen.

«Og fra notatene.» Hun vippet på nettbrettet og markerte det hun nettopp hadde lest. «Hun har nedsatt puls i armen. Sammen med trettheten og betennelsen som er synlig på skanningen, har hun Takayasu-arteritt.»

Salvador rynket pannen. «Jeg tror ikke medisinstudiet jeg gikk på gikk i dybden på denne sykdommen.»

«Åh … Ser du lungearteriene her?» Hun pekte på skanningen. «Det er trangt rundt betennelsen. Notatene nevner en svak puls i venstre side – et vanlig symptom når betennelsen får arteriene til å hovne opp og bli trange.»

Hun tok en liten pause og lo forsiktig. «Det er en ganske sjelden sykdom. Jeg har bare diagnostisert den en håndfull ganger. Flaks at dette dukket opp mens jeg var i nærheten.»

Salvador så på skanningene igjen, før han så opp på Yara. De hadde ikke sittet her i mer enn et par minutter, og hun hadde klart å diagnostisere en pasient mens et helt sykehus hadde mislyktes.

Jenta han hadde begjært for så mange år siden hadde vært ambisiøs, og det ga Salvador en uvanlig tilfredsstillelse å se hvor langt hun hadde kommet – blandet med en dyp smerte over at hun hadde valgt å ikke dele denne delen av livet sitt med ham.

Og hvorfor? Salvador hadde aldri trodd at klasseforskjellen deres hadde plaget henne. Hun var ikke en person som lot seg påvirke av rikdom eller andres oppfatning av henne. Selv da sladderen på skolen kommenterte farens rulleblad, hadde Yara avfeid det og sett ham for den han var – ikke for det foreldrene hans hadde gjort.

Helt til den dagen hun forlot ham og det ble klart for ham at han var uverdig og aldri kunne gi henne det livet hun var vant til. Etter det hadde han levd et liv med meningsløse sidesprang. Hans siste forhold hadde begynt å se annerledes ut, men selv Ed hadde forlatt ham da han innså at Salvador aldri ville la murene falle. Hans snille og milde vesen hadde nesten overbevist Salvador om at han tross alt kunne få kjærlighet i livet sitt. Helt til Ed fortalte ham at han ikke ville ha barn akkurat da Felix ble hans myndling på heltid.

Men kanskje Yaras svik var noe han kunne være takknemlig for, på en forskrudd måte. Hva om hans behov for å utforske sin tiltrekning til menn hadde kommet i veien for forholdet deres? Da han først hadde innsett at følelsen i brystet når han så på en attraktiv mann var den samme som han fikk av kvinnene han bandt seg til for en natt, slet han med å forene denne tiltrekningen med den personen han trodde han var. Det hadde tatt mange år og mange hemmelige engangsopplevelser før han forsto at han var bifil – og mange flere år før han forsto at det var greit å være det.

Ingenting av dette ville ha skjedd hvis han hadde blitt hos Yara, og hvordan kunne han vite at dette ikke ville ha skapt problemer for dem? Men det gjorde likevel vondt, og han ville høre hva hun hadde å si om det.

«Hvorfor, Yara?»

*

Små flammer startet under huden hennes da Salvadors mørke blikk gled over ansiktet hennes. Det var Yara som hadde ønsket denne samtalen. Ikke fordi hun likte å gå gjennom tenåringsusikkerheten sin, men hun visste at hun trengte ro i sinnet for å gjøre jobben sin presist og raskt. Hun ville forlate Brasília på under to uker, reise så fort hun kunne, før noen i familien hennes oppdaget at hun var i byen.

Yara hadde ikke bestemt seg for om hun ville besøke søsteren og kusinene sine eller ikke. Selv om hun savnet dem, ville hun ikke snakke om ekteskapet som gikk i oppløsning – hun ville ikke høre om hvordan hun hadde vanæret moren og alt det fæle naboene ville hviske om henne fordi hun hadde en fraskilt datter. Hun ville unngå å bli utsatt for det presset som hadde fått henne til å ta den fatale beslutningen om å gifte seg med noen fordi det så bra ut på papiret og ville styrke familiens rykte.

Selv om Yara sto søsteren nær, hadde Bianca aldri opplevd det verste foreldrene deres hadde å by på. Med nesten ti år mellom de to kvinnene var foreldrene mye mindre opptatt av hva søsteren ønsket seg i livet. De hadde tross alt Yara å projisere alle sine urealistiske forventninger på.

Da Yara innså hvor forskjellig søstrene ble behandlet, ble hun nesten overbevist om at moren ikke selv visste hvorfor hun var slik. Hvordan kunne hun være varm og forståelsesfull overfor Bianca, når hun samtidig la alt det presset på Yara? Var det rett og slett slik hennes egen mor – deres bestemor – hadde modellert livet sitt for henne? Yara visste at moren ikke hadde noe forhold til sin egen søster, og hun hadde aldri møtt tanten sin.

Eller hadde moren sett mye mer av seg selv i Yara enn i Bianca, og tvunget henne til å leve livet sitt slik hun selv måtte?

Yara hadde aldri funnet noe entydig svar på hvorfor, men hun måtte jobbe hardt for å holde bitterheten mot søsteren i sjakk. Det var ikke Biancas feil at de ble behandlet forskjellig.

Når det gjelder hvorfor hun hadde dratt, årsaken til at hun hadde bestemt seg for å kutte Salvador ut av livet sitt … Hvordan kunne hun innrømme at foreldrene hadde truet med å ta fra henne det eneste hun ønsket seg mer enn noe annet i livet hvis hun ikke ville etterkomme deres ønsker?

Og for å få seg selv til å føle seg bedre, måtte Yara tro at foreldrene bare mente det beste for henne. Hva slags foreldre ville lede barnet sitt inn i et ulykkelig liv for omdømmets skyld? Det tok henne mange år å innse hvor mye hun hadde blitt manipulert.

I det øyeblikket hadde hun søkt om skilsmisse og forlatt sitt ekteskapelige hjem i USA, for ett år siden.

Men disse tankene ville forbli usagte for alltid. Hun kunne ikke svare ærlig på spørsmålet hans, ikke hvis det innebar at han skulle få se arrene hennes.

«Jeg var ung og veldig dum – selv om du sikkert allerede vet det», sa hun. Hun kunne ikke fortelle ham alt, spesielt ikke hva som hadde skjedd siden de gikk fra hverandre, eller hvor mye hun iblant fantaserte om hvordan livet hennes ville sett ut hvis de hadde fått sjansen til å bli et ekte par.

«Hvis du ikke vil fortelle meg det, så la være.» Stemmen hans vibrerte gjennom luften mellom dem.

Ordene hans traff, og Yara bet seg i leppen og tok det med den verdigheten hun hadde lovet seg selv. For han hadde rett. Etter alt de hadde delt med hverandre, skyldte hun ham mer enn en tam unnskyldning.

Men sannheten lå begravd under en mengde usikkerhet og tvil på seg selv som hun ikke klarte å innrømme for noen. Hun hadde brukt året etter skilsmissen på å finne seg selv igjen, og prosessen var så ny og skjør at hun ikke stolte på noen.

«Vi hadde vært venner i årevis, og på et eller annet tidspunkt endret forholdet vårt karakter», sa Yara og prøvde å komme så nær sannheten som mulig. «Vi kom nærmere hverandre, og jeg trodde det var det jeg ville. Men så innså jeg at jeg kanskje ikke ville være mer enn venner, så jeg fikk panikk.»

Løgnen smakte bittert i munnen hennes, men hun tvang ansiktsuttrykket til å være nøytralt. Hun hadde fått panikk, men ikke fordi hun angret – snarere fordi hun ikke visste hvordan hun skulle være så sårbar foran ham, hvordan hun skulle slippe ham inn ved å snakke om foreldrenes krav.

I den korte tiden de hadde sammen her i Brasília, var det bedre at han trodde det enn at han fikk vite hele sannheten om hennes usikkerhet.

Endelig våget hun å se på Salvador igjen. Øynene hans var mørke og smale mens han gransket henne.

Det fantes en tid da han stolte fullt og helt på henne, aldri tvilte på det hun sa. Men det var før hun dro. Selv om det gjorde vondt, kunne hun forstå at han nølte. Hun var fortsatt ikke åpen om det, men hun ga ham så mye hun kunne – og håpet at det ville være nok til å gjenopprette vennskapet mellom dem.

«Du ville ikke ha mer enn vennskap?» Han nølte før han sa det, noe som viste hvor mye omtanke han la i formuleringen. Selv om oppførselen hans var på grensen til det kjølige, brydde han seg likevel om hvordan hun hadde det – en erkjennelse som dundret gjennom henne og fikk det til å krible innvendig.

«Jeg trodde jeg visste hva jeg ville. Men så …»

Stillheten bredte seg mellom dem. Salvador så fortsatt på henne.

Til slutt ristet han på hodet. «Det kunne du ha sagt,» sa han, og den lave brummingen i stemmen hans påvirket henne så mye at hun ikke helt klarte å lese tonen hans.

Var det lettelse som gjorde stemmen hans så myk? Hadde han klandret seg selv i alle disse årene?

«Jeg er lei for det, Salvador. Den gangen var jeg for selvopptatt til å forstå alvoret i det jeg gjorde. Men det gjør jeg nå, og jeg vet at det kanskje ikke betyr så mye nå, men jeg har alltid angret på at jeg mistet deg som venn.» Og det var den sannheten hun ville at han skulle få vite. Alt rundt skilsmissen var fortsatt for personlig til at Yara kunne snakke om det, men hun kunne fortelle ham sannheten som betydde noe – at hun hadde savnet å ha ham i livet sitt.

Salvador lente seg tilbake i stolen med et ettertenksomt uttrykk i ansiktet.

«Jeg setter pris på unnskyldningen din, men jeg er ikke sikker på om jeg kan eller vil være venner igjen. Måten du dro på uten et ord, knuste meg nesten, og selv om jeg har gått videre, husker jeg hvor vondt det var.»

Ansiktet hans var som en uleselig maske, og ordene skar helt inn til beinet.

«Men jeg kommer ikke til å skape problemer mens vi jobber sammen, så lenge vi holder oss til saken», fortsatte han, og Yara nikket.

«Det var egentlig det eneste jeg ønsket å få ut av denne samtalen.»

Det var stille igjen, men denne gangen var det annerledes. Den tidligere spenningen som hadde fylt rommet, kom ikke tilbake. I stedet var det en merkelig fortrolighet mellom dem da de endelig snakket om det som skjedde for tretti år siden.

«Når skal du treffe Bianca?» spurte han.

«Jeg vet ikke … Det kommer an på hvor opptatt jeg blir med denne saken og hvor jeg skal videre. Jobben tar meg vanligvis ikke til Brasil, så det hadde vært fint å tilbringe litt mer tid her, men jeg kan ikke bestemme når nye tilfeller kommer inn.»

Salvador fnøs. «Så du unngår søsteren din også? Er det noen i byen du står på god fot med?»

Yara sperret opp øynene, og det tok bare et øyeblikk før hun oppfattet den lekne tonen i stemmen hans. «Du erter meg», sa hun og la armene i kors. «Er det det jeg kan forvente av deg nå, under resten av oppholdet mitt her? At du gjør narr av meg til du føler deg bedre?». Hun prøvde å gi stemmen et skinnhellig preg, men kunne ikke noe for at lettelsen lyste gjennom ordene.

Erting var bra. Kanskje det betydde at han hadde ombestemt seg med hensyn til å være vennlig, om ikke vennskapelig. Selv om unnskyldningen hennes med vilje var vag, mente hun det, og en del av henne ønsket å finne en løsning på spenningen mellom dem.

«Jeg er imponert over hvor raskt du har diagnostisert pasienten. Hvis du alltid jobber så raskt, er vi ferdige med Orlay i morgen tidlig», sa Salvador.

Selv om Yara visste nøyaktig hva slags verdi og ekspertise hun tilførte hvert eneste sykehus hun besøkte, ble hun varm i kinnene av komplimenten.

Så smilte han til henne, og varme flammer skjøt gjennom henne.

«Med denne pasienten var jeg bare på rett sted til rett tid. Selv om dette er en sjelden sykdom, er den forholdsvis enkel å diagnostisere. Vanskeligheten ligger i å utelukke alle de mer vanlige sykdommene. Utfordringen med Orlay er at diagnosen så langt har blitt stilt på bakgrunn av feil inntrykk.» Den mørke intensiteten i blikket hans ble for mye for Yara, og hun lot blikket falle ned på notatene sine.

Hun fortsatte: «Klaffeutskiftningen førte diagnoseteamet inn på feil spor. Han har ikke én tilstand, han har to. En svakhet i hjertet som førte til klaffeutskiftningen, og en eksisterende medisinsk tilstand med symptomer som ikke kan forklares med postoperative komplikasjoner.»

«Du mener at det som plaget ham var der før operasjonen, men at symptomene stemte overens med hjertefeilen hans, så vi trodde ikke at det var noe annet?» Uttrykket hans ble ettertenksomt.

«Ja, det er det jeg mener. Akkurat nå fjerner jeg alle medisinene han har fått på grunn av operasjonen. Når medisinene er ute av systemet hans, kan vi …»

Hun ble avbrutt av at Salvadors telefon ringte, og han ba om unnskyldning. «Doktor Douglas er klar for meg.» Han tok opp nettbrettet og stakk det under armen. «Vi snakkes senere. Mr. Orlays tilstand har fått hele teamet til å jobbe døgnet rundt for å få resultater, så jeg vil gjerne høre mer om tankene dine.»

«Du vet hvor du finner meg», sa hun med en latter som forhåpentligvis ikke hørtes like pinlig ut for ham som for henne.

Pulsen dunket i ørene mens hun så ham gå sin vei, et syn som var både merkelig og velkjent. Alderen hadde bare foredlet det som allerede hadde vært et vakkert ansikt, og et øyeblikk ønsket hun at hun kunne ha sett hvordan det hadde forandret seg i løpet av årene. Ville hun ha lagt merke til de små forandringene?

Yara ristet tankene av seg. Det ville bli nok av anledninger til å tenke på hvordan forholdet deres kunne se ut i fremtiden.

Ut fra det hun hadde sett i dag, var han fortsatt den samme.

Han var fortsatt hennes Salvador.

